钦定古今图书集成/明伦汇编/官常典/第356卷 > 周广
## 钦定古今图书集成/明伦汇编/官常典/第356卷 > 周广

按《明外史》本传：“广字克之，昆山人。弘治十八年进士，
历知莆田、吉水二县。正德中，以治最征授御史。即疏
陈四事，略言三代以前未有佛法，况剌麻尤释教所
不齿。耳贯铜镮，身衣赭服，残破礼法，肆为淫邪。宜投
四裔，以御魑魅，奈何令近君侧，为群盗兴兵口实哉！
昔禹戒舜曰：‘毋若丹朱傲，惟慢游是好’。周公戒成王”
曰：“毋若商王纣之迷乱，酗于酒德。”今之伶人，助慢游
迷乱者也。唐庄宗定中原，豪杰莫敢抗。及与伶官戏
狎，一夫夜呼，仓皇出走。臣谓宜遣逐乐工，不复籍之
禁内，乃所以放郑声也。陛下承祖宗统绪，而群小献
媚荧惑，致三宫锁怨，兰殿无征，虽陛下春秋鼎盛，独
不思万世计乎？中人稍有资产，犹畜“妾媵，以图嗣续。
未有专养螟蛉，不顾祖宗继嗣者也。义子钱宁本宦
竖苍头，滥宠已极。乃复攘敓货贿，轻蔑王章，甚至投
刺于人，自称‘皇庶子。僭逾之罪，所不忍言。陛下何不
慎选宗室之贤者置诸左右，以待皇嗣之生。诸义儿
养子俱夺其名爵，乃所以远佞人也。近两京言官论
大臣御寇不职者，陛下率优容，即武将失律，亦赦不
诛。故兵气不扬，功成无日，川原白骨，积如丘山。夫出
师十万，日费千金。今海内困惫，已骨见而肉消矣。诸
统兵大臣如陈金、陆完辈，可任其优游玩寇，不加切
责哉？请定期责令成功，以赎前罪’。”宁见疏大怒，留之
不下，传旨谪广东怀远驿丞。主事曹琥救之，亦被谪。
宁怒不已，使人遮道刺广。广易姓名，衣道士衣，潜行
四百馀里乃免。武定侯郭勋镇广东，承宁风旨，以白
金试广，广拒不受。伺广谒御史，摄致之军门，棰击几
死。御史救之始解。越二年迁建昌知县，有惠政。部拟
除宪职，宁矫旨再谪竹寨驿丞。世宗即位，复故官，历
江西副使，提督学校。嘉靖二年举治行卓异，擢福建
按察使。镇守中官，奸横内慑。广行百金为贽，广贮之
库，将劾之。中官惧，谢罪，自是不敢挠。六年以右佥都
御史巡抚江西。明年罢巡抚官，拜南京刑部右侍郎。
居二年，暴疾卒。嘉靖末，赠右都御史。初，广以乡举入
太学，师章懋，在里闬，与魏校友善。为人严冷无笑容。
共乡人语，不操土音。性公彊，弗受请托，士类惮之。